Iулъхьэ фымыт икIи къеIывмых
КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм Iулъхьэ зэIэпыхыныр къызэрагъэувыIэн Iэмалхэм теухуауэ иригъэкIуэкIа зэпеуэм щытекIуахэр щIышылэм и 22-м ягъэлъэпIащ.
ЗэIущIэр къыщызэIуихым КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм и Департаментым и унафэщI Гылыев Ахъмэт и псалъэхэм къыхигъэщащ сыт зэмани Iулъхьэм пэщIэтыпхъэу къызэрилъытэр, республикэм щыIэ хъыбарегъащIэ IуэхущIапIэ псоми а Iуэхум гулъытэ хэха зэрыхуащIыр.
«2011 — 2013 гъэхэм КъБР-м коррупцэр щымыгъэIэн» зыуэ щыт республикэ программэм ипкъ иткIэ ирагъэкIуэкIа зэпеуэм зи лэжьыгъэр нэхъыфIу къыщалъытахэм ехъуэхъуну зэIущIэм кърагъэблэгъат КъБР-м и Iэтащхьэм и Администрацэм шынагъуэншагъэмрэ коррупцэм пэщIэтынымкIэ и къудамэм и унафэщI Гуанэ Аскэр. «Лъэпкъыр узыншэн папщIэ Iулъхьэм пэщIэтыным икъукIэ мыхьэнэшхуэ иIэщ. Ди жагъуэ зэрыхъунщи, а «узыфэр» и кIэм нэсу пхуэгъэхъужынухэм ящыщкъым, ауэ зэгъусэу дыпэщIэтмэ, зэрытхуэгъэмэщIэнум шэч къытесхьэркъым», — жиIащ Гуанэм.
ЗэIущIэм кърихьэлIа ныбжьыщIэхэм я зэфIэкIым адэкIи хагъэхъуэну ехъуэхъури, увыпIэхэр зратахар ягъэнэIуащ.
Япэ увыпIэр «Iулъхьэм и кIапсэр зэпыдвгъэуд» фIэщыгъэм щIэту Лазниковэ Алёнэ ищIа сурэт купщIафIэрщ зыхуагъэфэщар, етIуанэр Къаныкъуэ Ислъам и «ЩIыхь сиIэ?» теплъэгъуэм, ещанэр Мысыр Артур «Iулъхьэ къеIызыхым и къэкIуэнур» зыфIища сурэт гъэщIэгъуэным хуагъэфэщащ. А увыпIищым къищынэмыщIауэ, зи лэжьыгъэр нэхъ ягу ирихьа, Бахъсэн дэт «Галактика» IуэхущIапIэм и псапащIэхэу Шыбзыхъуэ Аминэрэ Тохъутэмыщ Хьэсенрэ саугъэтхэмрэ щIыхь тхылъхэмрэ иратащ.
Зэпеуэм щытекIуа щIалэхэмрэ хъыджэбзхэмрэ я лэжьыгъэхэр банерхэм тратхащ, плIэ Iэщхьэ кIэщIхэмрэ махуэгъэпсхэмрэ коррупцэм пэщIэт IэнатIэм и телефонхэр тету ягъэхьэзырати, зэIущIэр зэриухыу ахэр уэрамым щагуэшащ. НыбжькIэ зэщхьэщыкI цIыху куэд къызэщIэзыубыда зэхыхьэм хэта дэтхэнэми щIалэгъуалэм къаIэта Iуэхур хуагъэдэхащ.
Щомахуэ Залинэ.
Сурэтыр Щомахуэ Дарье трихащ.
